Δέκα χρόνια μετά τον άγριο ξυλοδαρμό του Αυγουστίνου Δημητρίου από αστυνομικούς στη Θεσσαλονίκη, γνωστή και ως υπόθεση της «ζαρντινιέρας» η Δικαιοσύνη καλείται να πληρώσει 450.000 ευρώ.

Όπως αναφέρει το Έθνος της Κυριακής η «εντελώς υπερβολική» και «αδικαιολόγητη» κατά τη δικαιοσύνη αστυνομική βία αξιολογήθηκε δικαστικά ως «κατάχρηση εξουσίας» και παράνομη συμπεριφορά των αστυνομικών οργάνων.

Σε βάρος του Δημοσίου επιδικάστηκε αποζημίωση για την ηθική βλάβη που υπέστη ο 34χρονος στα 300.000 ευρώ (αναμένεται να φτάσει στις 450.000 ευρώ με τους νόμιμους τόκους από την επίδοση της αγωγής τον Ιούνιο του 2009).

Το Συμβούλιο της Επικρατείας απέκρουσε τις αιτιάσεις του Δημοσίου ότι το ποσό της αποζημίωσης είναι «εντελώς υπερβολικό» καθώς και τον εξωπραγματικό και μάλλον κωμικό ισχυρισμό του ότι ο παθών ευθύνεται για το 95% για ό,τι του συνέβη.

Η υπόθεση είχε προκαλέσει σάλο σε Ελλάδα και Κύπρο και σε διεθνές επίπεδο, αφού την αλόγιστη χρήση βίας είχαν κατακρίνει από τη Διεθνή Αμνηστία μέχρι το αμερικανικό υπουργείο Εξωτερικών. Αφορμή βέβαια έδωσε η προσπάθεια της Αστυνομίας να κουκουλώσει το περιστατικό λέγοντας ότι ο τραυματισμός του κύπριου φοιτητή δεν οφειλόταν στην αστυνομική αυθαιρεσία αλλά σε μία ζαρντινιέρα!

Το περιστατικό είχε συμβεί στις 17 Νοεμβρίου 2006 μετά τις εκδηλώσεις εορτασμού του Πολυτεχνείου. Οι αστυνομικοί υποστήριξαν ότι έλαβαν σήμα να συλλάβουν πέντε νέους που έβγαιναν από το ίδρυμα. Κατά τη σύλληψη του Δημητρίου οι αστυνομικοί του έδωσαν γροθιές και χτυπήματα στο κεφάλι και σε άλλα σημεία του σώματος. Οι αστυνομικοί που βρίσκονταν μπροστά δεν επενέβησαν για να σταματήσουν τη βία. Τον μετέφεραν σε οικοδομή και συνέχιζαν να τον χτυπούν ακόμα και πεσμένο στο έδαφος και ενώ του είχαν φορέσει χειροπέδες.

Διαβάστε επίσης:

"Μπλακ άουτ" σε εθνικές οδούς και τελωνεία - Όλα τα μπλόκα